## Odluka o koncesiji za posebnu upotrebu pomorskog dobra u svrhu izgradnje kanalizacijskog sustava za odvodnju otpadnih voda prema projektu: Sustav javne odvodnje Grada Raba II. i III. faza

### NN 12/2009 (28.1.2009.), Odluka o koncesiji za posebnu upotrebu pomorskog dobra u svrhu izgradnje kanalizacijskog sustava za odvodnju otpadnih voda prema projektu: Sustav javne odvodnje Grada Raba II. i III. faza

VLADA REPUBLIKE HRVATSKE

250

Na temelju članka 19. stavka 2. Zakona o pomorskom dobru i morskim lukama (»Narodne novine«, br. 158/2003, 100/2004 i 141/2006), Vlada Republike Hrvatske je na sjednici održanoj 22. siječnja 2009. godine donijela

ODLUKU

O KONCESIJI ZA POSEBNU UPOTREBU POMORSKOG DOBRA U SVRHU IZGRADNJE KANALIZACIJSKOG SUSTAVA ZA ODVODNJU OTPADNIH VODA PREMA PROJEKTU: SUSTAV JAVNE ODVODNJE GRADA RABA II. I III. FAZA

I.

Vlada Republike Hrvatske (u daljnjem tekstu: Davatelj koncesije), a na temelju zahtjeva društva Vrelo d.o.o. (u daljnjem tekstu: Ovlaštenik koncesije), daje istom koncesiju za posebnu upotrebu pomorskog dobra, radi izgradnje kanalizacijskog sustava za odvodnju otpadnih voda prema projektu: Sustav javne odvodnje Grada Raba II. i III. faza, a u skladu s lokacijskom dozvolom, klase: UP/I -350-05/08-012, urbroja: 2170/1-07-07/3-08-11, od 9. listopada 2008. godine, izdane od Upravnog odjela za graditeljstvo i zaštitu okoliša, Ispostava Rab.

II.

Društvo Vrelo d.o.o. dobiva pravo posebne upotrebe pomorskog dobra na: 7 crpnih stanica (CS27, CS28, CS29, CS30, CS31, CS32, CS33), čija ukupna površina iznosi 803,40 metara kvadratnih, gravitacijskim kolektorima ukupne dužine 4.441,87, te na pripadajućim sigurnosnim ispustima ukupne dužine 1.130,83 metara i na glavnom podmorskom ispustu dužine 1.500,00 metara, a sve kako je prikazano na situacijskoj snimci u mjerilu 1: 100, koja čini Prilog 1. ove Odluke i ne objavljuje se u »Narodnim novinama«.

Ukupna površina koncesioniranog područja iznosi 7.876,10 metara kvadratnih.

III.

Ovlaštenik koncesije dužan je koristiti dodijeljeno pomorsko dobro u skladu s hrvatskim zakonima i podzakonskim aktima, te je dužan za svaku eventualnu rekonstrukciju na dodijeljenom području u redovnoj proceduri ishoditi prethodnu suglasnost Davatelja koncesije.

IV.

Ovlaštenik koncesije ne može prava stečena koncesijom ni djelomično, niti u cijelosti prenositi na drugog, bez izričitog odobrenja Davatelja koncesije.

V.

Davatelj koncesije daje Ovlašteniku koncesije na korištenje pomorsko dobro navedeno u točki I. ove Odluke, na vremensko razdoblje od 30 godina.

VI.

Za korištenje pomorskog dobra navedenog u točki I. ove Odluke, Ovlaštenik koncesije se obvezuje da će uredno plaćati godišnju naknadu.

Godišnja naknada koju Ovlaštenik koncesije plaća za korištenje pomorskog dobra iznosi:

– za razdoblje trajanja koncesije od prve do pete godine naknada iznosi 5,00 kuna po metru kvadratnom koncesionirane površine godišnje;

– za razdoblje trajanja koncesije od šeste do desete godine naknada iznosi 7,50 kuna po metru kvadratnom koncesionirane površine godišnje;

– za razdoblje trajanja koncesije od jedanaeste do petnaeste godine naknada iznosi 10,00 kuna po metru kvadratnom koncesionirane površine godišnje;

– za razdoblje trajanja koncesije od šesnaeste do dvadesete godine naknada iznosi 12,50 kuna po metru kvadratnom koncesionirane površine godišnje;

– za razdoblje trajanja koncesije od dvadeset i prve do dvadeset i pete godine naknada iznosi 15,00 kuna po metru kvadratnom koncesionirane površine godišnje;

– za razdoblje trajanja koncesije od dvadeset i šeste do tridesete godine naknada iznosi 17,50 kuna po metru kvadratnom koncesionirane površine godišnje.

Navedena naknada plaća se na sljedeći način:

– od trenutka zaključivanja ugovora o koncesiji, u roku 45 dana. Za sljedeće godine naknada se plaća uvijek za tekuću godinu unaprijed do 1. ožujka. Za godinu u kojoj je dana koncesija i za godinu u kojoj koncesija istječe naknada se plaća razmjerno mjesecima korištenja.

VII.

Ovlašćuje se ministar mora, prometa i infrastrukture da, sklopi ugovor o koncesiji u roku 30 dana od dana donošenje ove Odluke, ukoliko Ovlaštenik koncesije dostavi potvrdu glavnog projekta.

Ukoliko Ovlaštenik koncesije ne potpiše ugovor o koncesiji u roku iz stavka 1. ove točke, gubi sva prava i obveze predviđene Odlukom.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/09-02/01

Urbroj: 5030116-09-1

Zagreb, 22. siječnja 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

Odluka, NN 12/2009-250